**Dar vienas lietuvis – kylanti Europos kartingo žvaigždė**

13-metis Nojus Stasionis puikiai pradėjo Tarptautinės kartingo federacijos „FIA Karting Academy Trophy“ sezoną. Pirmajame etape Valensijoje, Lucas Guerrero kartodrome, vykusiose varžybose Nojus užėmė 2-ą vietą.

Iš viso varžėsi dar 47 konkurentai iš įvairių šalių. Šių metų „FIA Karting Academy Trophy“ bus trys etapai: po Valensijos sportininkai keliaus į Vokietiją (liepos 17-20 dienomis varžybos vyks Mulseno mieste), o sezono laureatai paaiškės Italijoje – Kremonos kartodrome sportininkai kovos rugsėjo 25-28 dienomis. Šis turnyras – tai galimybė susirungti su geriausiais pasaulyje, nes į lenktynes galima deleguoti tik po vieną šalies atstovą. Tai tarsi mažas pasaulio čempionatas, kur visi varžosi visiškai vienodais kartingais.

Lenktynes Ispanijoje laimėjo prancūzas Maelis Le Marchandas. Jis finale, į kurį pateko 36 greičiausi sportininkai, startavo iš trečios pozicijos, tačiau sugebėjo prasmukti į rikiuotės priekį ir išvengti klaidų. Iš viso jis Valensijoje surinko 69 taškus (19 už rezultatą kvalifikacijoje ir 50 už pergalę finale).

Greitį, drąsą ir tikrai aukštą meistriškumą finale parodęs Nojus Stasionis itin sudėtingame ir atkakliame važiavime buvo priartėjęs prie lyderio, tačiau iki pergalės šiek tiek pritrūko, lietuvis liko antras. Tačiau lietuviui priklauso greičiausias finalo rato įveikimo laikas.

„Jeigu būtų buvę dar kokie du ratai, būtume paviję pirmavusį prancūzą, - po varžybų pasakojo Nojaus tėtis Kęstutis Stasionis. – Nojus visą savaitgalį buvo labai greitas. Jau nuo treniruočių ketvirtadienį demonstruodavo greičiausius rato įveikimo laikus, laimėti kvalifikaciją sukliudė tik priverstinis lenkimas, nes vienas iš konkurentų neapdairiai grįžo į trasą. Finale Nojus drąsiai konkuravo su varžovu iš Švedijos, o kai pakilo į antrą vietą, lyderis buvo nutolęs daugiau nei sekunde. Tada Nojus pradėjo „štampuoti“ greičiausius varžybų ratus ir iki finišo atsilikimą sumažino iki 0,2 sek. Jei distancija būtų buvusi truputį ilgesnė, manau, kad būtų tapęs nugalėtoju“.

Nojus iš viso pirmame etape pelnė 60 taškų (15+45). Trečias liko švedas Erikas Poulsenas (jis irgi turi 60 taškų, 22 už kvalifikaciją ir 38 už finalą). Finale 4-ą vietą užėmė Ekvadoro atstovas Julianas Rivera Salas, 5-as liko ispanas Hernanas Rodriguezas Fuente, o 6-a vieta atiteko rumunui Tudorui Ionui Jerkanui.

Trylikametis lietuvis antrus metus dalyvauja šioje lenktynių serijoje: ir pagal amžių, ir pagal varžybų tvarką tai paskutiniai Nojaus metai šioje kategorijoje, todėl jis siekia pačių aukščiausių tikslų. Stasionis su komanda kryptingai ruošėsi šio etapo startams, Italijoje praleido daug laiko, šiemet jau dalyvavo daugiau nei 10 varžybų.

Šiemet Nojus važiuoja ir greičiau, ir drąsiau, jis laimėjo ne vieną kvalifikaciją – tai rodo, jog lietuvis yra tarp pačių greičiausių savo amžiaus sportininkų Europoje. Antrasis šio čempionato etapas Vokietijoje vyks nepažįstamoje trasoje, tačiau ir Nojų treniruojantis Simas Juodviršis, ir konkurentai atvirai kalba, kad Nojus labai greitai pripranta bet kurioje trasoje. Pavyzdžiui, šį sezoną Italijoje vienos varžybos vyko naujoje trasoje, tai Nojus jau nuo antro važiavimo gerino trasos rekordus.

„Italija – šalis, kur į kartingo varžybas susirenka daugiau nei pusšimtis tos pačios klasės ir amžiaus lenktynininkų, ten kvalifikacijoje į kelias dešimtąsias sekundės dalis „telpa“ 20 ar 30 sportininkų. Tokia didelė konkurencija skatina tobulėti, o Nojaus rezultatai rodo, jog einame teisingu keliu. Iki antro „FIA Karting Academy Trophy“ varžybų etapo dalyvausime ir Italijos čempionate, todėl manau, būsime gerai pasiruošę varžyboms Vokietijoje. Tikslas – konkretus: pernai Nojus sezoną baigė dešimtas, antrą vietą buvo užėmęs etape Slovakijoje, šiemet norisi laimėti“, - atvirai apie ambicijas kalbėjo vieno perspektyviausių šalies lenktynininkų tėtis K. Stasionis.

Beje, drauge su N. Stasioniu „FIA Karting Academy Trophy“ varžybose kovoja ir Latvijos garbę ginantis Jackas Collinsonas – jam Valensijoje atiteko 28 vieta, įskaitinių taškų šis sportininkas nei kvalifikacijoje, nei finale nepelnė. Galima pasidžiaugti, kad Lietuva nuolatos išaugina bent po vieną tikrą lyderį kartingo sporte – Simas Juodviršis, Rokas Baciuška, Markas Šilkūnas, o dabar ir Nojus Stasionis – kone kiekviena karta lenktynininkų turi po tikrą Europos kartingo žvaigždę.

Jau šį savaitgalį gegužės 24 dieną Latvijoje Kandavos miesto kartodrome kartu su greičiausiais Baltijos šalių sportininkais susikaus ir greičiausi lietuviai – čia vyks ne tik Baltijos šalių taurės, bet ir Lietuvos kartingo čempionato antrasis etapas.